
ΔΕΛΤΙΟ ΤΥΠΟΥ

Απώλεια αισθήσεων ανήλικου λουόμενου στην Κυλλήνη –Ακυβερνησία Ε/Π-Τ/Ρ σκάφους στην Κέρκυρα –Παροχή συνδρομής σε ανήλικο αγόρι στο Νυδρί–Διακομιδές ασθενών

	Τις απογευματινές ώρες χθες, ενημερώθηκε η Λιμενική Αρχή της Κυλλήνης ότι ένας 10χρονος ημεδαπός έχασε τις αισθήσεις του ενώ βρισκόταν στη θάλασσα, στην παραλία «ΜΑΡΑΘΙΑΣ» Ηλείας. Στο σημείο έσπευσαν έτεροι λουόμενοι, οι οποίοι του παρείχαν τις πρώτες βοήθειες. Ο 10χρονος διακομίστηκε με ασθενοφόρο όχημα του ΕΚΑΒ αρχικά στο Γενικό Νοσοκομείο Αμαλιάδας για ιατρική φροντίδα και στη συνέχεια, στο Γενικό Νοσοκομείο Πύργου, για περαιτέρω ιατρική περίθαλψη. Ακολούθως, μεταφέρθηκε στη Μονάδα Εντατικής Θεραπείας Παίδων του Πανεπιστημιακού Γενικού Νοσοκομείου Πατρών, όπου παραμένει για νοσηλεία. Προανάκριση διενεργείται από το Λιμεναρχείο Κυλλήνης.

*****
Τις απογευματινές ώρες χθες, ενημερώθηκε η Λιμενική Αρχή Κέρκυρας από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για περιστατικό ακυβερνησίας, λόγω βλάβης στο πηδάλιο, επαγγελματικού-τουριστικού ιστιοφόρου (Ε/Π-Τ/Ρ-Ι/Φ) σκάφους ελληνικής σημαίας, στη θαλάσσια περιοχή πλησίον της νησίδας «ΒΙΔΟ» Κέρκυρας. Στο σκάφος επέβαιναν εννέα αλλοδαποί (8 υπήκοοι Ηνωμένου Βασιλείου και 1 υπήκοος Γερμανίας). Στο σημείο μετέβη άμεσα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε το Ι/Φ σκάφος με τους επιβαίνοντες καλά στην υγεία τους, καθώς και το ιδιωτικό σκάφος «ΓΟΥΕΪΒ ΡΑΝΕΡ» Τ.Κ. 161. Το Ι/Φ κατέπλευσε ασφαλώς στη μαρίνα Γουβιών Κέρκυρας με τη συνδρομή του «ΓΟΥΕΪΒ ΡΑΝΕΡ» και τη συνοδεία του ΠΛΣ. Από το Κεντρικό Λιμεναρχείο Κέρκυρας απαγορεύτηκε ο απόπλους του σκάφους μέχρι την προσκόμιση βεβαιωτικού αξιοπλοΐας από τον παρακολουθούντα νηογνώμονα. Από το περιστατικό δεν προκλήθηκε τραυματισμός και δεν παρατηρήθηκε θαλάσσια ρύπανση.



*****
Τις απογευματινές ώρες χθες, ενημερώθηκε η Λιμενική Αρχή του Νυδρίου για πτώση 9χρονου ημεδαπού στη θαλάσσια περιοχή του κεντρικού λιμένα Νυδρίου. Ειδικότερα, ο ανήλικος επέβαινε σε ακινητοποιημένο Ε.Ι.Χ. όχημα εντός του λιμένα μαζί με τον κηδεμόνα του και ένα ακόμη άτομο, όταν εξήλθε αιφνιδίως από αυτό και βρέθηκε στη θάλασσα. Άμεσα, η Λιμενική Αρχή έδωσε εντολή στα επιβατηγά-τουριστικά (Ε/Γ-Τ/Ρ) πλοία που επρόκειτο να καταπλεύσουν στην περιοχή να διακόψουν προσωρινά την προσέγγισή τους. Μέλος του πληρώματος του Ε/Γ-Τ/Ρ «ΜΑΚΕΔΟΝΙΑ ΠΑΛΛΑΣ» Ν.Λ. 03, το οποίο ήταν προσδεδεμένο σε παρακείμενο σημείο, βούτηξε στη θάλασσα και ανέσυρε τον 9χρονο στην ξηρά, καλά στην υγεία του. Στη συνέχεια, ο ανήλικος διέφυγε της προσοχής των παρευρισκομένων και βούτηξε εκ νέου στη θάλασσα, από όπου ανασύρθηκε σώος από έτερο ιδιώτη και παραδόθηκε στους οικείους του. Ο 9χρονος παρελήφθη από ασθενοφόρο όχημα του ΕΚΑΒ και διακομίστηκε στο Γενικό Νοσοκομείο Λευκάδας για προληπτικές εξετάσεις. Προανάκριση διενεργείται από το Α’ Λιμενικό Τμήμα Νυδρίου του Λιμεναρχείου Λευκάδας.


*****
Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-βρέφους και 37χρονου, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛΑ.ΚΤ.,
-46χρονου, από το λιμάνι της Καμαριώτισσας Σαμοθράκης στο λιμάνι της Αλεξανδρούπολης, με Περιπολικό σκάφος Λ.Σ.-ΕΛΑ.ΚΤ.,
-82χρονου από το λιμάνι της Πάρου στο λιμάνι της Σύρου, με το Ε/Γ – Τ/Ρ «ΚΥΡΙΑΡΧΟΣ ΙΙ» Ν.Ν.57 και
-79χρονου, από το λιμάνι της Θάσου στο λιμάνι της Κεραμωτής, με το Ε/Γ – Ο/Γ «ΘΑΣΟΣ ΙΙΙ» Ν.Π. 11589.

